Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М. А. од Скопје, поднесена против Решението на Министерството за социјална политика, демографија и млади, по предметот Барање за пристап до информации од јавен карактер, на ден 23.07.2025 година, го донесе следното:

**Р Е Ш Е Н И Е**

1. Жалбата изјавена од М. А. од Скопје, поднесена против Решението на Министерството за социјална политика, демографија и млади бр.14-3893/2 од 09.07.2025 година, заведена во Агенцијата под бр.08-276 на 14.07.2025, година по предметот Барање за пристап до информации од јавен карактер, **СЕ УВАЖУВА**.
2. **Решението на Имателот на информации бр.** **14-3893/2** **од 09.07.2025 година СЕ ПОНИШТУВА.**
3. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. А. од Скопје, како што е наведено во Жалбата, на 15.05.2025 година поднел Барање за пристап до информации од јавен карактер до Министерството за социјална политика, демографија и млади, со кое побарал по е-маил да му се достави електронски запис од следната информација:

„1. Дали постојат изработени или се во фаза на подготовка решенија за иселување на горенаведените лица од контејнерското сместување во Визбегово? Доколку такви решенија постојат, бараме да ни се достават заверени копии од истите или нацрт-верзиите за секое засегнато семејство, со соодветна заштита на личните податоци согласно Законот за заштита на личните податоци.

1. Какви конкретни мерки за обезбедување на алтернативно и соодветно сместување се предвидени за засегнатите семејства, согласно меѓународните стандарди за човекови права и спречување на бездомништво?
2. Кои се законските и фактички основи за планираното иселување според Вашата институција, и дали е спроведена проценка на влијанието на таквото иселување врз ранливите категории на граѓани?
3. Која е планираната идна намена на контејнерските објекти во Визбегово по евентуалното иселување на сегашните жители?
4. Кои долгорочни и системски домување за овие семејства, согласно Националната стратегија за домување и другите релевантни стратешки документи?“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите останати докази во предметот и со Решение број 08-276 од 19.06.2025 година, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган.**

Имателот на информации постапувајќи по Решението на Агенцијата, до Агенцијата достави Решение бр.14-3893/4 од 09.07.2025 година со кое Барањето на Барателот се уважува. Во Решението е наведено: „...Ве известува следново: Како резултат на активностите за заштита и реинтеграција на бездомни лица од ромаската заедница, а имајќи предвид дека капацитетите на Центар за бездомници Скопје беа исполнети, врз основа на Заклучок на Владата на РМ се отвори можноста за користење на други постоечки капацитети ...во текот на месец октомври 2017..беа сместени семејства од локацијата под Кале....“

Незадоволен од наведеното Решение, Барателот на информации на 11.07.2025 година до Агенцијата поднесе Жалба, заведена во Агенцијата со бр.08-276 на 14.07.2025 година. Во Жалба е наведено: „Одговорот на Министерството е нецелосен и не ги адресира клучните аспекти на барањето: 1. Решенија за иселување: Министерството не потврди дали постојат планови или документи за иселување, ниту достави заверени копии или нацрт-верзии, како што беше побарано. 2. Алтернативно сместување: Не се наведени конкретни мерки за алтернативно и соодветно сместување во согласност со меѓународните стандарди за човекови права и спречување на бездомништво. 3. Законски и фактички основи: Не се дадени законски и фактички основи за планирано иселување, ниту е потврдено дали е спроведена проценка на влијанието врз ранливите групи. 4. Идна намена на објекти: Не е наведена планираната идна употреба на контејнерските објекти во Визбегово по евентуалното иселување. 5. Долгорочни решенија: Министерството спомна општи напори за реинтеграција, но не достави конкретни долгорочни решенија за домување согласно Националната стратегија за домување.“

Агенцијата со електронски допис бр. 08-276 од 14.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.07.2025 година по електронски пат до Агенцијата го достави оспореното Решение на Имателот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации на Барателот, во рок од 15 дена од денот на доставување на Решението**, поради следното:

По разледувањето на Барањето, Жалбата и оспореното Решение на Имателот на информации, Агенцијата утврди дека Имателот на информации со оспореното Решение не му ги доставува бараните информации, на начин и во форма наведени во Барањето.

Агенцијата му укажува на Имателот на информации дека во член 3 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“ што во конкретниот случај, значи дека Имателот на информации е должен да му ја достави на Барателот бараната информација и да постапи и согласно член 10 став 1 од истиот Закон, односно Имателот на информации е должен да ја информира јавноста преку својата интернет страница со објавување на податоци од негова надлежност и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно Решение да му ги достави бараните информации, на Барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**

.